Ariwnteke ini pinenene hawkri ig Kiyavwiye Jesus pese ayteke.
Ig tivik avitit Galileyamnaw.
Heneme ig ka atak avitit giwaxigwa Nazaré.
Mmanawa ig Kiyavwiye Jesus gibetki awna:
— Yuma pahavwinema Uhokri gawneve kiyathaka gavitkis hiyegviyene ku pariye avitya giwaxigwa.
Henewa in danuh ku samah inakni giwn.
Ig danuh atere avitit Galileyamnaw,
igkis galileyenevwi ayge amavig kabayntiwa.
Igkis amavig awaku ku samah igkis hiyap madikte gannu ku pariye ig keh abet fet aynte paytwempu Jerusalém.
Mmanawa igkis hawata igkis fetya ayge.
Ayteke ariwnteke ini ig diyuhe avitit paytwempu Kana ku kiney amakohnokwa ig wagese un win.
Kennesa arimkat Kana paha paytwempu akiw kewye Kafarnawh.
Ayge pahavwi awayg ku pariye kannivwiye gimun pahavwi hiyaptigi.
Ig ner awayg gikamkayh ka aynsima ig kakahrip.
Ig awayg kinetni Kiyavwiye Jesus gak ku ig ayta judeyamnawtak avitit Galileyamnaw.
Ig timapni hene,
ig tivik atere gimkat Kiyavwiye Jesus.
Ig danuh atere,
ig awna git:
— Kiyavwiye,
uya amnihun.
Uya atak nuhapti nuvinwat adahan pis piyih nukamkayh.
Ig me miyapmet.
Igme Kiyavwiye Jesus awna:
— Mmah avit yis hiyeg iha nuwnuh,
mmah amawka nah kehnete annut?
Igme awayg kaytwa giwn:
— Kiyavwiye,
nah kuwis iha piw,
heneme nahnewa awnasap adahan pis atak nuvinwat marihwa nukamkayh ka miya.
Igme Kiyavwiye Jesus kaytwa giwn:
— Ka sam.
Nah kuwis piyihpig.
Ig pikamkayh makniw ig.
Hiyawa pis diyuhe pivinwat.
Ig awayg timapni hene,
ig kamaxwa avitit inakni giwn.
Ig diyuhe givinwat.
Hewke akiw ig kaba danuh givinwat,
ig patipteke gikakkis gihiyegavu.
Igkisme awna git:
— Kiyavwiye,
ig pikamkayh kuwis makniw.
Igme awna gitkis:
— Kiney kamuw ig makniw?
Igkisme kaytwa giwn:
— Amaka,
daraka kamuw ig unirpu.
Ig awayg timapni hene,
ig awna:
— Nukamkayh kannikaw pakeku akak ku samah Kiyavwiye Jesus awna nutuh:
“Pikamkayh makniw ig”.
Ig hiyapni hene,
ig kamaxwe givitit Kiyavwiye Jesus.
Gimunyavu hawata kamaxwe givitit.
Ini aveynivye annut Kiyavwiye Jesus keh aynte avit Galileyamnaw ku samah gidawnhan avititak judeyamnaw.